
PORTRETE 


Cristian Mandeal 


„A găsi noi și noi resurse pe care muzica le poate 
oferi, este prima misiune fundamentală 
a unui mare dirijor” 


Alex Vasiliu 


Preambul 


Când un muzician  prilejuieste mereu interpretului, 
ascultătorului multiple experiențe estetic-spirituale impresionante prin 
mijloacele specifice artei pe care o cultivă, prin rostirea spontană 
dovedind imediat claritatea, profunzimea, forma definitivă părelnic 
îndelung șlefuită sub formă de text, rămâne dificil să te oprești asupra 
unui titlu potrivit reprezentării sintetice a personalităţii sale. La orice 
audiție a lucrărilor ce i-au clădit repertoriul, concepţia dirijorală, 
ascultându-i explicaţiile, 
confesiunile stimulatoare 
totdeauna dialogului, Cristian 
Mandeal te îndeamnă sa 
pasesti pe cel putin trei trepte: 
atrage imediat atenţia, menţine 
climatul interior al partenerului, 
al receptorului de experienţă 
muzicală printr-o neoprită 
mobilitate, le aduce la 
înălțimea neuitarii. Am urcat 
treptele de fiecare data 
ascultând o lucrare știută din 
alte versiuni, urmărind reacția 
instrumentiștilor la repetiţii, în 
concertele publice, multiplicând 
cu același interes opiniile sale 
exprimate cu ajutorul baghetei, 

comentând prin sunete opiniile anterior reţinute de memoria 
personală, de memoria înregistrărilor. Cristian Mandeal este un 
exemplu de om, de artist ce posedă aproape toate calităţile: a extins 
limitele profesionalismului până la ultimele granite, a armonizat 
respectul pios fata de vrerea si simtirea compozitorilor cu vrerea și 
simtirea proprie convertindu-le în experienţe inedite, fascinante. A 
adus în comuniune migălirea detaliului cu libertatea curajoasă dar 
controlată a viziunii proprii. A stabilit echilibrul între exprimarea cvasi- 
imperativă a voinţei și acceptarea sensibilă a vocii partenerului / 
partenerilor de scenă sau de conversaţie. A demonstrat ce înseamnă 
intransigenta și maleabilitatea, a poziţionat egal talerele orgoliului și 
înțelepciunii. În mod firesc sigur pe ideile, pe concepțiile proprii forjate 
datorită experienţei de o viata, Cristian Mandeal are curajul, cinstea 
de a recunoaşte noutatea unei idei care îl pune pe gânduri, 
stimulându-i reflectia de moment ori sinceritatea acceptării absenței 
totale a răspunsului propriu. Ceea ce înseamnă că și-a păstrat în mod 
lăudabil spiritul dubitativ, dorința de cunoaștere. Calitatilor enumerate 
le lipsește una: interesul pentru cronicile și fotografiile semnificative în 
privința unei cariere excepţionale. Gândurile, proiectele, realizările 
artistice l-au acaparat. Gesturile mele de detectiv în arhive, prea 
puţine aici în privința multitudinii și importanței comentariilor 
evaluatoare publicate în presă, acordă supremație confesiunilor lui 
Cristian Mandeal, pe care le consider revelatoare și de învățătură. 


1. Anii de început. Climat interior, experienţe, iluminări 


Născut la 18 aprilile 1946, Cristian Mandeal a avut norocul să 
recepieze influențele benefice din două zone geografic-spirituale 
diferite: Transilvania, datorită originii tatălui, datorită locului de 
naştere, Rupea, apoi Sighisoara și Brașovul unde a crescut, a învăţat 
până la absolvirea liceului - și Moldova, prin apartenenţa mamei. 

Seriozitatea, ordinea, dorinţa de a sti, educaţia in familie si în 
școală, ambiția l-au rînduit printre cei mai buni elevi de școală 
generală, apoi la liceul “Andrei Șaguna” din Brașov, lecţiile particulare 
de pian cu profesoara Constanţa Erbiceanu contribuind la educarea 
tânărului în domeniul sunetelor cultivate. Talentul moștenit de la ambii 
părinţi, lecţiile de pian nutrind speranţa carierei solistice, încurajările 
mamei spre o viata dedicată muzicii au motivat în 1965 înscrierea 
tânărului brașovean la Conservatorul „George Enescu” din București, 
dar abandonarea instrumentului cu 88 de clape a fost „imputabilă” 

prieteniei cu Radu Lupu”, iar dublarea studiilor universitare la clasa de 
„dirijat orchestră” explică nașterea interesului pentru alt instrument — 
bagheta. Abia înfiinţată ca disciplină de învățământ, acea secţie a fost 
încredințată profesorului Constantin Bugeanu, muzician cu o bogată 
experienţă la pupitrul orchestrelor Operelor din București și Cluj- 
Napoca, Filarmonicii din București, Cinematografiei (printre altele), 
teoretician cu o concepție originală despre tehnica și arta conducerii 
ansamblului instrumental, adept al fenomenologiei muzicale. Ultima 
preocupare menţionată a profesorului Bugeanu avea să influenţeze 
evoluţia lui Cristian Mandeal până la întâlnirea din 1990 cu Sergiu 
Celibidache, implinind respectul său profund, neslăbit fata de 
pedagogul Constantin Bugeanu, despre care continuă să creadă cu 
tristețe că a fost uitat. Rămâne important că maestrul Bugeanu i-a mai 
pregătit pe Cristian Brâncuși, Peter Oschanitzky, Horia Andreescu. 

Cu același regret al fixării în zona umbrită a interesului 
societăţii muzicale românești mi-a vorbit Cristian Mandeal despre 
Erich Bergel, a doua personalitate a dirijatului care i-a influenţat 
devenirea muzicală. Sunt convins, Bergel a constituit un model 
datorită clarviziunii, spiritului organizat, riguros, de tip german, 
rezonant pentru Cristian Mandeal în urma educaţiei din familie, în 
urma anilor multi, esentiali, de formare în Sighișoara si Brașov, 
datorită iniţiativelor inaintasului său. Spectaculoase, performante, 
nemaintâlnite în lumea muzicală românească: versiunile unor simfonii 
de Mozart și Beethoven, ale unor lucrări de Enescu, integrala 
simfoniilor de Brahms, performanţele de vârf constituind orchestrarea 
monumentalei lucrări Arta fugii de Johann Sebastian Bach și integrala 
simfoniilor de Anton Bruckner, acest ultim proiect menţionat împlinit cu 
orchestrele Radioteleviziunii și Filarmonicii din Bucuresti. Erich Bergel 
fiind primul dirijor-etalon pe care Cristian Mandeal l-a cunoscut, l-a 
studiat în mod nemijlocit. Datorită recomandării lui Bergel, mult 
apreciat de Herbert von Karajan, Cristian Mandeal a trecut prin a treia 
experienţă de studiu la Berlin, unde a urmărit repetițiile si concertele 
titularului orchestrei Filarmonicii. A patra clasă de dirijat (nu simt 
nevoia ghilimelelor!) deschizându-i-se la Munchen în prezenţa lui 
Sergiu Celibidache. Devenirea ulterioară, experienţele esenţiale, 
cristalizarea propriei concepții dirijorale i-au înlesnit lui Cristian 
Mandeal formarea imaginii clare, obiective, a influenţei celor patru 
muzicieni, pe care o consideră decisivă. 


1 Ghilimelele isi vor justifica prezenţa la finalul acestei schite de portret. 

Consemnând trei calităţi importante, autorul primei cronici 
cunoscute recepta o anumită reţinere a debutantului din 1973, 
reținere scuzabilă în perspectiva evoluţiei rapide a tânărului dirijor, în 
perspectiva a tot ce a realizat în timp: 


Cristian Mandeal a dovedit pe lângă o remarcabilă memorie 
(a dirijat Dixtuorul opus 14 de Enescu pe dinafară) și o mână sigură. 
Sobrietatea gândirii sale s-a impus cu claritate, deși interpretarea ar 
mai fi avut de câștigat dacă conducătorul ansamblului ar fi exteriorizat 
cu mai multă detaşare intenţiile sale creatoare.! 


După numai un an și jumătate, Romeo Alexandrescu se 
exprima în termeni totali admirativi, subliniind, prin contrast, calități ce 
aveau să rămână de atunci „mărci înregistrate” ale stilului 
conducătorului de orchestră Cristian Mandeal: 


Stăpânirea foarte serioasă a operelor dirijate, rostuirea 
apreciabil de bună a tempo-urilor, un vădit temperament animator n- 
au putut trece neobservate. [...] La unii dirijori sau instrumentiști tineri 
se întâlnește, nu odată, risipa de forte, din care filtrul evoluţiei 
maturizante captează mai târziu numai ce poate exprima cu adevărat 
esența unei creații, marile ei clipe, și nu în special o furtună de iuresuri 
si de izbucniri.2 


Anii de activitate în funcţia de corepetitor la Opera Naţională 
Română din Bucuresti, compartimentul ,balet” (1974-1977) au 
însemnat pentru Cristian Mandeal exprimarea sensului superior al 
contributiei pianistului la pregatirea, la realizarea spectacolului liric: el 
nu si-a indeplinit doar rolul de acompaniator, ci de consilier-antrenor 
al solistilor si ansamblului (dacă acceptăm înţelesul cuvântului din 
limba engleză coach), în tot ceea ce priveşte înțelegerea textului 
muzical, a ideaticii sale. Un singur exemplu retin aici: debutând în 
1982 ca dirijor de operă la Teatrul liric din București, Cristian Mandeal 
și-a asumat cu naturalete și competență de la claviatura pianului rolul 
de consilier muzical, cântând, explicând soliștilor de pe scenă 
sensurile expresive ale frazelor muzicale. Rolul important al 
cronicarului se confirmă (a câta oară?) din rândurile pe care le 
reproduc acum: 


1 Dan Buciu, Muzica nr. 6, 1973 
2 Romeo Alexandrescu, Muzica nr. 10, 1974 

[...] dirijorul a reușit nu numai să redimensioneze valoarea 
orchestrei (pornind de la o nouă dispunere a ei în spațiul fosei, menită 
să-i amelioreze echilibrul sonor, și sfârșind cu potentarea expresivitatii 
cântului său) și pe aceea a interpretării vocale (în urma unui lucru 
minuţios cu fiecare cântăreț si fiecare ansamblu în parte [...] dar și să 
realizeze o adevărată unitate de acţiune a celor două compartimente. 


Însă vocaţia, pregătirea erau legate de dirijat, astfel că în 
1977 i s-a încredințat conducerea orchestrei Filarmonicii din Târgu 
Mureș. De acolo au pornit performanţele dintâi, fiindcă vestile despre 
calităţile ce vizau exceptionalul au circulat repede, stimulând invitarea 
la pupitrul orchestrelor filarmonice din tara. Schimbarea „bazei de 
acțiune” în 1980 nu a putut fi decât o provocare pentru Cristian 
Mandeal, fiindcă ansamblul simfonic al Filarmonicii din Cluj-Napoca 
ajunsese în sfertul de veac trecut de la înființare, datorită 
întemeietorului său Antonin Ciolan, datorită dirijorilor prestigioși care l- 
au condus, pe podiumul cu trei locuri al celor mai valoroase. 

Peste nouă luni, Liliana Gherman schiţa în tuse puternice, 
expresive, portretul dirijorului în urma concertului cu orchestra 
Filarmonicii din lași: 


lesita cu totul din comun este forța dirijorală și interpretativă a 
acestui încă foarte tânăr muzician, evidenţiată pe tot parcursul 
programului, dar izbucnind coplesitor în Simfonia „Patetica”. Cristian 
Mandea! știe ce vrea, face cu orchestra ce vrea (si ce frumos a cântat 
orchestra...), are un simţ înnăscut al efectului sonor și psihologic, 
simte muzica cu fiecare fibră a ființei, este capabil de dezlantuiri 
temperamentale electrizante dar si de momente de tulburător lirism, 
pe fundalul unor variaţii dinamice de mare rafinament. Ar mai fi de 
subliniat în acest sens și vioiciunea ritmică, capacitatea de a stăpâni 
tempo-uri mari fără pierderea sensului muzical. Toate aceste calități îl 
desemnează pe Cristian Mandeal ca pe o autentică valoare a 
generaţiei tinere de interpreţi români, iar execuţia Simfoniei a VI-a de 
P.I. Ceaikovski a fost una dintre cele mai frumoase si emotionante 
realizări ce au putut fi urmărite în sala Filarmonicii din lași.? 


1 Luminiţa Vartolomei, revista Teatrul, martie 1982, text antologat în volumul 
Teatrul din umbra Muzicii, Editura Muzicală, 2003, pag. 204. 

2 Liliana Gherman, Cronica nr. 47, 20 noiembrie 1981, text reluat în 
Dimensiuni ale creaţiei si interpretării. File de cronică muzicală (II), (1977- 
1986), Editura Artes, 2003, pag. 99. 

În deceniul 1981-1990, instituţiile de concert și de spectacol 
din România au fost obligate să programeze (filarmonicile 
săptămânal!) creaţii româneşti, ceea ce bineînțeles, nu a lăsat 
întotdeauna directiunilor si dirijorilor libertatea alegerii celor mai 
valoroase. De aceea, păstrarea în repertoriu a opus-urilor reținute de 
istoria muzicii, cu succes de public, prezentarea unor partituri 
monumentale, de referință, ale barocului, clasicismului şi 
romantismului, rar incluse în programele de concert, au constituit 
performanţe ale autorilor unor astfel de proiecte îndrăznețe. 
Performanţe ce nu au impus doar capacitatea profesională a dirijorilor 
de a oferi publicului lucrări diverse stilistic, ci puterea lor de 
concentrare suplimentară asupra textelor simfonice, vocal-simfonice 
de o redutabilă dificultate tehnică și forță expresivă. În cazul lui 
Cristian Mandeal este de apreciat selecţia creaţiilor românești pe 
criteriul valoric. Mentionez concertul din a XIX-a ediţie a Toamnei 
muzicale clujene (octombrie 1983) când a prezentat cantata „Moșii 
de Adrian Iorgulescu pe un text de I.L. Caragiale, prezenţa orchestrei 
Filarmonicii din Cluj-Napoca la Belgrad în ianuarie 1984, având în 
program Concertul pentru pian și orchestră de Valentin Gheorghiu 
(solist, compozitorul) si Simfonia | „Nebănuitele trepte” de Adrian 
Iorgulescu. 

Argumentarea ritmului trepidant în care dirijorul Cristian 
Mandeal isi însușea, spre redarea către public, un număr impresionat 
de lucrări, este ușoară prin alegerea altor exemple. După ce a 
interpretat in primă audiție absolută Simfonia a Ill-a de Vasile 
Herman, cantata pentru orchestră de cameră, soliști și recitator 
„Cântece nomade” de Cornel Taranu, C. Mandeal a stabilit în 1984 
alte două performanțe, impozante ca număr și calitate muzical- 
artistică, desfășurate la începutul stagiunii: festivalul Toamna 
muzicală clujeană şi Festivalul Brahms. Regalul Brahms a cuprins în 
patru programe Simfoniile, Concertele pentru pian, Concertul pentru 
vioară, Dublul concert pentru vioară, violoncel si orchestră, Uverturile 
Academica și Tragica, Serenada pentru orchestră, Rapsodia pentru 
alto, cor de bărbați și orchestră. Din cronica festivalului am ales un 
singur fragment: 


Cristian Mandeal dirijând simfoniile lui Brahms a reușit cu o 
mare putere de convingere să demonstreze existența unor noi si 
moderne resurse expresive. Cu o uriașă forță de penetratie în 
profunzimile melosului brahmsian, C. Mandeal declanșează prin 

desfășurarea sonorităților adevărate conflicte muzical- dramaturgice." 
[...] Interpretarea Simfoniei a Ill-a a pus în lumină o căutare 
nestăpânită a zonelor hipersensibile ale nuantarilor în sensul 
sublimării și esențializării conţinutului muzical (amintind poate de 
versiunile realizate odinioară de Constantin Silvestri.)? 


Foto: Virgil Oprina 


„Pendulul” ce marca trecerea permanentă, rapidă, a lui 
Cristian Mandeal de la capodoperele istoriei muzicii la partiturile 
românești de ultimă oră, creditate valoric, mai poate fi urmărit aici 
odată pentru anul 1985, când a interpretat cu orchestra Filarmonicii 
clujene (în Tribuna creaţiei muzicale românești) Simfonia a IV-a cu cor 
de Doru Popovici, Preludiu și canon pentru orchestră de Hans Peter 
Turk, Laudes de Aurel Stroe și Tempo 80 de Călin loachimescu. lar 
concertul de închidere a Toamnei muzicale clujene a prilejuit 
publicului audierea unei partituri necunoscute (cel puţin pentru 
publicul din burgul transilvan): oratoriul „Sărbătoarea lui Alexandru” de 
Georg Friedrich Handel. 


Puterea de insusire si interpretare creatoare a unui numar 
impresionant de lucrari, capacitatea cameleonica de a se adapta 


1 Se concretiza și cu acel prilej exemplul creator al lui Herbert von Karajan în 
privinţa dramaturgiei muzicale. 

2 Emilia Dragea — Muzica nr. 2, 1984, pag. 37. Autoarea cronicii a sesizat 
rezonanţa psihic-afectivă a lui Cristian Mandeal la concepţia și climatul 
muzical caracteristice lui C. Silvestri, muzician pe care îl admiră şi acum la 
superlativ. 

rigorilor stilistice ale fiecăreia, energia intelectuală și sufletească 
investite în relaţia cu orchestrele au fost completate de aspiraţia lui 
Cristian Mandeal spre vârfuri dificil de atins ale simfonismului 
european, ambiția de a găsi replica personală profund viabilă 
adresată versiunilor-capodopere aparținând unor dirijori celebri. 
Acestea au fost explicaţiile proiectului grandios început tot în 1984 
prin înregistrarea integralei simfoniilor de Anton Bruckner cu orchestra 
Filarmonicii din Cluj-Napoca pentru Casa de discuri „Electrecord”. 
Fără îndoială, alte stimulente au fost predilectiile-model, nu 
întâmplătoare la un muzician de formaţie profesională ardelenească și 
germană, spre creația simfonică dificilă, complexă din punctele de 
vedere, ale dimensiunilor, ale opulentei dramaturgic-expresive, 
rămasă de la Anton Bruckner. Stimulentele fiind, desigur, versiunile lui 
Erich Bergel in România anilor '70 si Sergiu Celibidache în lumea 
largă a deceniului 1981-1990. Prestigiul atins de Cristian Mandeal 
după 10 ani de la absolvirea Conservatorului, calitatea muzical- 
artistică recunoscută a orchestrei Filarmonicii din Cluj-Napoca, 
augmentată rapid sub conducerea sa, au determinat conducerea 
„Electrecord”-ului să tezaurizeze integrala bruckneriană pe parcursul a 
cinci ani. Cu siguranţă, la fel cum s-a întâmplat în cazul simfoniilor de 
George Enescu înregistrate cu orchestra Filarmonicii din laşi dirijată 
de lon Baciu, publicate pe disc sub licenţă peste hotarele ţării, 
versiunile simfoniilor de Bruckner în viziunea semnată de Cristian 
Mandeal aveau dimensiuni valorice internaţionale, dovedite în anul 
2013 prin difuzarea pe cd la casa japoneză „Tobu”. Voi dedica un 
paragraf al însemnărilor de fata relaţiei lui Cristian Mandeal cu muzica 
lui Bruckner. 

Deși redus numeric în comparaţie cu genurile simfonic și 
vocal-simfonic, genul „operă” figurează în lista lui Cristian Mandeal, 
plină de realizări muzical-artistice excepţionale. Un prim argument 
insertat aici este cronica din același an 1984, prolific în evenimente al 
căror autor a fost: 


Cristian Mandeal s-a adresat mai demult genului operei, 
având la activul său trei titluri dirijate la Opera Română din Cluj- 
Napoca precum si acel neuitat „Aida” din stagiunea trecută la Opera 
bucureșteană. Opera lui Puccini, Cristian Mandeal a dirijat-o pentru 
întâia oară, dar a dovedit că în „verism” (așa cum a fost si în multe 
alte orientări ale școlilor de compoziţie) se află „la el” acasă. 
Contrastele brusce sau apropiate — atât de caracteristice paginilor 
orchestrale ale compozitorului, creşterile dramaturgiei muzicale. (fie 
lirice — duetul de dragoste din actul |, fie dinamice — înainte de finalul 

scenei citirii scrisorii din actul II, fie tragice — din finalul operei) au fost 
obținute cu aportul sonor masiv al orchestrei, deşi pentru pregătirea 
acestui spectacol i-a fost rezervată o singură repetiţie. Interpretii 
rolurilor solistice s-au adaptat cu ușurință baghetei temperamentalului 
dirijor, care a dovedit că știe să-i urmărească, dar și să le impună 
intenţiile sale.! 


Al doilea exemplu, tot al unei realizări memorabile, privește 
capodopera lui Pascal Bentoiu Hamlet, prezentată sub formă de 
concert la 26 ianuarie 1992. La fel cum s-a întâmplat în cazul Artei 
Fugii de J.S. Bach, publicul și criticii muzicali nu au pierdut acest 
concert deoarece partitura era cunoscută ca valoare datorită primei 
audiții în concert dirijată de Erich Bergel în 1971 si spectacolelor 
conduse de Pasul Popescu din 1975. Cu atât mai mult, amintirea 
versiunii Bergel rămăsese de nesters — cu un efect cutremurător 
asupra celor ce au avut norocul să se afle, atunci, în sala Ateneului 
Român?, iar motivaţia lui Cristian Mandeal de a accede la performanţă 
era pe măsura ștachetei impusă de unul dintre maeștrii săi. Exigentul 
critic Luminiţa Vartolomei a scris două cronici elogioase despre 
versiunea opera în concert dirijată de C. Mandeal. Subliniind 
dimensiunea sensibil extinsă a ansablurilor orchestral-vocale în 
comparaţie cu spectacolul scenic din 1975 (în 1992 Orchestra 
Naţională Radio, corul Radioteleviziunii și corul „Madrigal”), L. 
Vartolomei decupa acel concert din seria „întâmplărilor operistice”, 
considerându-l un eveniment’, condensându-și astfel opinia suprem 
apreciativă: 


Pregătită cu migală, cu severa exigență ce-l caracterizează 
pe dirijorul Cristian Mandeal (ca și magica putere de seducţie pe care 
o exercită în actul interpretării) [...] nu-mi rămâne decât să 
nădăjduiesc că noua versiune interpretativă a lui „Hamlet” , preluată 
din concert de către numeroase alte radiodifuziuni din toată lumea, va 
constitui o relansare fericită pentru acest opus de copleșitoare forță 
muzicală si veșnic tulburătoare problematică filozofica...4 


1 Ștefan Bonea, Muzica nr. 5, 1984, pag. 15. 

2 Luminiţa Vartolomei, Resuscitarea lui Hamlet, Revista Literatorul, 21 
februarie 1992, text antologat în volumul Teatrul din umbra Muzicii, Editura 
Muzicală, 2003, pag. 369 

3 Op. Cit., pag. 369 

4 Luminiţa Vartolomei, După douăzeci de ani, Revista Melos, martie 1992, op. 
cit., pag. 371. 

2. Tehnica si concepţia dirijorala 


Am numit pe scurt în capitolul anterior cele patru modele- 
fundament ale lui Cristian Mandeal. Constantin Bugeanu era adeptul 
dirijorului capabil să analizeze partitura în funcţie de arhitectura 
formală și scriitură, apoi de a o memora pentru a-și limpezi imaginea 
globală, sintetică, a textului muzical. Lipsa  partiturii permite 
concentrarea atenţiei sale în mod succesiv, rapid asupra partidelor de 
instrumente, a solo-urilor incluse în desfășurarea textului de pe 
portative, lasă spaţiu necuprins concepției dirijorale în ce privește 
semantica, sonoritatea individuală și de ansamblu, expresia. Doar 
fenomenologia muzicală a fost spaţiul gândirii în care profesorul 
Constantin Bugeanu a pășit, primul dintre români, dar nu a apucat să-l 
cultive cu intensitatea, cu efectele la care a ajuns Sergiu Celibidache. 
Erich Bergel l-a impresionat pe Cristian Mandeal prin triada 
organizare-claritate-precizie a materialului  muzical-sonor, prin 
raportarea tipic germană, strictă, la partitură ca o reconstituire 
arheologică, lăsându-i totodată impresia stabilă a didacticismului, a 
lipsei inefabilului, a palpitului de viata dorit uneori ca transcedere a 
rigorii notaţiei. Într-un cuvânt, caracterul subliniat cerebral impus 
versiunilor interpretative bergeliene. Cele patru luni, cât i-a pemis 
bursa din 1980 să asiste la repetițiile și concertele lui Herbert von 
Karajan, au amplificat și constientizat deplin rezonanţa lui Cristian 
Mandea! cu principiile, cu aspectele expresiv-sonore ale dramaturgiei 
muzicale. Evidenţierea acestui element important și voluptatea 
sunetului, unică la orchestra Filarmonicii din Berlin, aveau să 
constituie baze pe care s-a clădit stilul dirijoral cultivat de Cristian 
Mandeal. Si Karajan a fost perceput în mod dualist: admiratiei intense 
i-a alăturat inaderenta la elementul teatral (chiar dacă era motivat 
interior), având drept consecinţă la dirijorul german spectacolul ca 
element supradimensionat. Cu același echilibru a fost privit Sergiu 
Celibidache, al patrulea model. Recunoscându-i genialitatea, spre 
exemplu în cazul simfoniilor de Bruckner, Cristian Mandeal respinge 
credinţa lui Celibidache de a fi fost singurul posesor al adevărului în 
muzică. Mandeal acceptă valabilitatea conceptului în viziunea lui 
Celibidache, însă este adeptul pluralităţii tratării fenomenului muzical. 

Cum se desfășoară repetiţia sub conducerea sa? Ce așteaptă 
de la orchestre, de la dirijorii timpului nostru? 

[...] eu conduc repetițiile într-un mod mai putin specific: în 
sensul în care pornesc de sus în jos, nu de jos în sus. Fa diez dacă 
este fals în prima repetiţie nu mă deranjează. Mă deranjează, în 

schimb, dacă orchestra doar citește mecanic textul din partitură, dacă 
nu se apropie de ceea ce ar trebui să semnifice muzica din acea 
partitură. Pentru mine, repetiţia porneşte de la semnificaţia, de la 
sensul muzical pe care doresc să-l ating. După aceea, efortul se 
face mai ușor. li directionez pe instrumentiști să realizeze o anumită 
abordare sensibilă a textului. Partea tehnică se adaugă de la o 
repetiție la alta, notele vor fi mai curate, astăzi se va cânta mai unitar, 
mai mult împreună decât ieri, mâine decât astăzi. Perfectiunea 
discursului cred că este un lucru de adăugat la sens, și nu de a fi 
urmărit ca scop primar: „cântăm curat, cântăm împreună, cântăm 
tehnic, ne punem în ordine pasajele și iată că ajungem la adevărul 
muzical” — cred că este fals. Cred că trebuie pornit invers: de la un 
anumit mod de abordare, cum cântăm gama aceasta, cum ne 
sprijinim pe nota cutare, cum accentuăm un anumit sunet. [...] Dacă 
ceva mă îndepărtează ușor de tipul dirijorului contemporan este o 
anumită stereotipizare. Mă nemultumeste putin că astăzi interpretarea 
muzicală se oprește la nişte elemente ce tin mai mult de realizarea 
materială, concretă a sunetului, mai putin, sau nu întotdeauna este la 
fel de căutată și realizată în domeniul ideatic. Acest domeniu cred că 
este destul de deficitar. Asta se traduce, de fapt, printr-o politică de 
acceptare a unor dirijori noi veniţi pe piaţă, pe care as defini-o ca un 
fel de lene intelectuală a marilor ansambluri de a căuta altceva 
decât ceea ce ştiu. Este deranjant un dirijor ce ar scoate de pe „șina” 
binecunoscută o orchestră care a cântat de 100 de ori simfonia 
„Eroica”. E de preferat doar un dirijor care își propune să refacă 
traseul foarte bine cunoscut și, într-o singură repetiție, a adus 
orchestra la performanţa ei normală, obișnuită, care este foarte înaltă 
în cazul orchestrelor mari. Performantaé multumitoare pentru toţi — 
orchestră, dirijor, public. Îmi lipsesc, într-un fel, dirijorii creatori. 
Interpretarea a evoluat odată cu muzica. Nu ar trebui să se mai cânte 
astăzi mereu și mereu așa cum cunoaștem. A găsi noi si noi resurse 
pe care textul le poate oferi cred că este prima datorie fundamentală a 
unui mare dirijor. El are capacitatea și obligația de a ,scormoni” in 
substanța unei partituri până la ultima consecință a ceea ce pe el îl 
duce mintea, ideatia, cultura, cunoașterea, sensibilitatea personală." 
Dacă ar fi să stabilesc asemănări de concepție și rezultat 
sonor-expresiv ale versiunilor simfonice semnate de Cristian Mandeal 
cu ale altor dirijori de notorietate, gândul ajunge imediat la Constantin 
Silvestri. De altfel, o personalitate mult admirată de el, de care s-a 


1 Alex Vasiliu, discuţie cu Cristian Mandeal, 2021. Înregistrare audio. 

apropiat studiindu-i documentele personale păstrate în sediul 
orchestrei din Bournemouth, conducând în programe publice 
orchestra adusă de Silvestri începând din 1962 la cotele performanţei, 
rostind cuvinte admirative. Rezonanta o văd în libertatea controlată de 
tratare a lucrărilor simfonice din patrimoniul universal, în dinamismul 
interior ce argumentează tripla relaţie dramaturgie-dramatism-poezie, 
în rafinamentul contrastelor, în hedonismul sunetului atent șlefuit și 
luminat, în frumuseţea, în spectaculozitatea desfășurării muzical- 
sonore, în vivacitatea matur-tinerească, ceea ce asigură personalitate 
inconfundabilă versiunilor realizate de Constantin Silvestri și Cristian 
Mandeal. 

Insertarea inevitabilă a figurii lui Silvestri în schiţa de portret a 
urmașului său Cristian Mandeal este argumentată de încă o calitate 
comună celor doi dirijori. Se cunoaște obiceiul lui Silvestri de a include 
în programele sale de pianist și dirijor lucrări de Johann Sebastian 
Bach, uneori în mod atipic la finalul întâlnirilor cu publicul. Puristii i-au 
reproșat atitudinea, să o numesc așa, ireverentioasa fata de spiritul si 
stilul epocii lui Bach, caracterul vădit personal ce marca versiunile 
sale. Un prim motiv al reacției unei anumite parti a publicului, a 
societăţii muzicale din perioadele interbelică și postbelică românească 
a fost traditionalismul, ce impunea bănuite granite de stil, propice 
manierismului. La audierea concertelor sau înregistrărilor sale, fixată 
în limitele obisnuintei, ale comoditatii de receptare, și Cristian 
Mandeal ar putea fi receptat într-o anumită măsură, în mod greșit, ca 
un iconoclast, un nonconformist. În ce măsură versiunile sale conferite 
Artei Fugii, oratoriilor de Hândel, concertelor de Vivaldi, respectă 
stilurile cristalizate de autori, de ce le simţim integrate vremii noastre? 
De ce au și ele, cum au avut pe claviatură, sub bagheta lui Silvestri, 
un aer modern? Din împotrivirea lui Cristian Mandeal fata de 
reproducerea muzeistică a repertoriilor concepute în trecute veacuri, 
cu partituri lipsite de orice indicație, cu prea puţine mărturii scrise de 
orice fel privitoare la frazare, tempo-uri, nuanţe, evident, cu lipsa 
înregistrărilor. În absența acestor ghidaje, ce-i rămâne de făcut 
interpretului de astăzi? Opinia lui Cristian Mandeal este 
convingătoare: 


[...] imi este mai dragă inovația decât tradiţia. Cred că un 
ascultător al secolului XXI, care a dobândit experiență cu o muzică de 
cel putin 300 de ani vechime, o percepe prin lanţul trofic prin care a 
trecut până în momentul actual. Nu poţi să mai asculti astăzi Bach 
fără să-ţi fi rămas ceva din experiențele Wagner, Debussy sau 
Stravinski, pe care le-ai străbătut. Asta nu înseamnă că ansamblurile 

care au în repertoriu lucrări din epoci îndepărtate de noi nu sunt 
valoroase. Dar pentru mine sunt ansambluri de muzeu, care 
corespund mai putin sensibilităţii ascultătorului de astăzi, decât ar fi 
corespuns, poate, în altă epocă. Aceste ansambluri se contrazic între 
ele, fiecare crede că are dreptatea lui în privința muzicii baroce sau 
renascentiste, în situaţia în care nimeni de pe pământ nu poate spune 
cum s-a petrecut exact acea situaţie. Sunt doar presupuneri, concluzii 
care se trag în primul rand din istoria instrumentelor si a modalității lor 
de emisie, dar mai putin din experiența nemijlocită a unui ansamblu 
asupra modului cum sunau ele. Cum putem să ne imaginăm un 
ansamblu cu 30 de instrumente de suflat de pe vremea lui Lully, 
instrumente care, în primul rând, emiteau sunete false? lar 
instrumentele însele au evoluat foarte mult, atunci anciile, corpul 
instrumentelor erau altfel. [...] nu există ceva absolut clar, sigur, încât 
ansamblul ce se consideră de muzică veche să pretindă că este 
unicul, sau supremul deţinător al adevărului în cazul muzicii pe care o 
interpretează. Prefer un ansamblu cu instrumente moderne care preia 
acea muzică efectiv ca pe un document viu și îl tratează la fel de viu, 
așa cum îl percepe și îl preia de pe pagina scrisă. Ansamblu care 
trece prin toată experiența sensibilităţii clasice, romantice, moderne. 
Mă interesează foarte mult reacţia omului la ceea ce i se oferă din 
punct de vedere sonor, altfel, cred că muzica, în general, nu-și mai 
are rostul.! 


Dualitatea organică a creaţiilor lui C. Mandeal este 
argumentată prin atenţia sa neslăbită pentru Bruckner și Ceaikovski, 
reprezentanţi ai unor concepții simfonice diferite, încadrabile aceleiași 
ideologii muzicale: romantismul. Germanul Bruckner survoleaza 
întinderile vaste, ideatic și sonor, ale simfoniilor cu o sensibilitate 
austeră, de un lirism recules — Ceaikovski își dezvăluie tumultul 
sufletesc în mișcări tectonice sonore ample, puternice, intens 
contrastante, de o covârșitoare intensitate emoțională. În plus, 
Ceaikovski lăsând să se exprime filonul melodic-ritmic, tristetile 
atavice tipic rusești. Matricea ideatică germinativă constituind, în 
viziunea lui Cristian Mandeal, dualitatea Bruckner-Mahler și în modul 
cum s-au raportat la Dumnezeu. Cuvintele sale sunt semnificative: 


[...] amândoi au încercat să-l descopere pe Dumnezeu în ei 
înșiși. Modul în care o făcea Bruckner era cel pornit de jos înspre 


1 Op. cit. 

Dumnezeu, modul lui Mahler era exact invers, el era Dumnezeu care 
se întruchipa în om, dumnezeirea lui era omul însuși.! 


Bruckner, Mahler, Brahms, Ceaikovski și alţii, cum sunt 
Enescu, Șostakovici, și-au văzut luminată, sub bagheta sa traiectoria 
fascinantă de la baza geografic-spirituală a culturii muzicale proprii la 
spaţiile culturii europene, până la rezonanţe globale de idei și simtire. 

Deși a realizat în România și peste hotare spectacole de 
operă memorabile, superlativ apreciate de cronicari (Tosca, Madama 
Butterfly, Aida, Falsatff, Hamlet, Oedip), Cristian Mandeal și-a 
demonstrat întotdeauna predilectia pentru genul simfonic. Domnia sa 
consideră orchestra de pe scena de concert instrumentul cel mai 
complex, cel mai potrivit să reconstituie arhitectura, caracterul 
dramaturgic, imaginea, climatul unei lucrări, chiar în genul operei. 
Astfel este potentata partitura soliștilor, este nutrită desfășurarea 
muzicală. 

Credinţa puternică în forța de sugestie, de expresie a muzicii 
explică reținerea lui Cristian Mandeal, de câte ori a fost posibil, fata de 
muzica bazată pe text. Am în vedere creaţia simfonică. Dacă autorul 
nu a folosit ca argument ideatic un poem, un text în proză, un fapt 
istoric, dirijorul trebuie să ofere ascultătorului toată libertatea de 
înțelegere și simtire. Asa se explică reînnoitele semnificaţii și expresii 
aflate la orice reluare a unui opus, personalizarea, actualizarea 
ideatică a muzicii în funcţie de cultura, experienţele și imaginaţia 
ascultătorului. De aceea, sub bagheta lui Cristian Mandeal, simfoniile 
de Beethoven, Brahms, Ceaikovski, Șostakovici nu datează. Le știm, 
le-am ascultat de multe ori, dar aceeași muzică are mereu ceva nou 
de spus. 

Altă particularitate a concepției dirijorale șlefuită de Cristian 
Mandeal este spatialitatea muzicii. Explicaţia sa se dovedește 
revelatoare: 


Când vorbim de spatialitate în muzică ne referim la 
momentele constitutive ale desfășurărilor. Este ca o fotogramă dintr-o 
peliculă de film. Ne referim la un anumit moment, ca și cum l-am 
putea imortaliza, ca si cum l-am putea spatializa și astfel l-am putea 
privi în toată verticalitatea sa, în tot ambitusul său. Există spatii foarte 
largi, așa cum există spații foarte strâmte în muzică. Dar este un 
proces artificial, mental, un moment absolut trecător, niciodată nu are 


1 Alex Vasiliu — convorbiri cu Cristian Mandeal, 2022. Înregistrare audio 

sansa de a rămâne fixat pentru mai mult timp. Asta face parte din 
dramaturgia muzicală. Noi combinăm, pe de o parte, factorul specific, 
constitutiv al muzicii — timpul -, cu celălalt factor, opus — spațiul. În 
felul acesta generăm, combinăm, realizăm evenimente dramatice. 
Este, mai mult sau mai putin, asemănător unei piese de teatru, unei 
regii. Modul în care îţi organizezi elementele, le duci, le juxtapui, le 
separi, le combini, le accentuiezi într-un fel sau altul, într-un moment 
sau altul — totul având ca rezultat un proces dinamic si, în cele din 
urmă, o realizare temporală care se dorește a se constitui într-un unic 
punct, într-o singură secundă. Este de ajuns să-ţi aduci aminte în 
totalitate de ea, și iti apare ca un flash, ca o imagine globală a ceva 
care, de fapt, este impropriu ei. Cu alte cuvinte, se spatializeaza. lar 
timpul este convertit într-o singură imagine muzicală completă. Așa 
cum un tablou, la rândul lui, poate fi, în momentul în care ţi-l recompui 
în minte temporal, în sensul că îi parcurgi mental diversele elemente 
desfășurate în timp.! 


3. Problema Enescu 


Toate concertele, spectacolele cu opera Oedip, înregistrările 
dovedesc preocupa-rea permanentă, profundă a lui Cristian Mandeal 
pentru descoperirea semnifica-ţiilor muzicale ce apar la fiecare nouă 
deschidere a partiturilor. Cum poate fi Enescu receptat de public, în 
ce mod se definește relația sa cu folclorul - sunt subiecte care îi 
stimulează maestrului Mandeal reflectia. 


Eu cred că la Enescu ar trebui mers puţin mai departe decât 
a-l europeniza, în sensul de a-l aplatiza, de a-l alinia unor limbaje 
europene contemporane lui. Cred că Enescu, pentru a deveni 
universal, trebuie să devină, invers, extrem de national. Pentru mine, 
“Oedip” este o muzică profund românească în marea majoritate a 
momentelor sale. Melopeele acelea nesfarsite ale flautului din actul |, 
toate provin dintr-un teritoriu istoric si geografic ce ne aparține nouă. 
Este acel fond tracic, preistoric, pre-român de care Enescu a fost, 
involuntar, extrem de atras. Poate și “Impresiile din copilărie”, dar 
Suita a Ill-a este atât de minunată prin faptul că este extrem de 
românească. De ce interpreții străinii reușesc și nu reușesc cu 
Enescu? Pentru că nu înțeleg, nu preiau ceva foarte specific acestui 
popor. De ce Enescu este veșnic comparat cu contemporanii săi, i se 


1 Alex Vasiliu. Convorbire cu Cristian Mandeal, 2021. Înregistrare audio. 

văd întotdeauna influențele: wagneriene, frantuzesti, Faure, Debussy, 
Ravel, Richard Strauss în orchestrație, tot ce vreţi? În afară de faptul 
că este Enescu! Și lucrul acesta este recunoscut destul de greu. De- 
abia astăzi, după atâţia ani, după 25 de ediţii ale Festivalului 
Internaţional, am ascultat versiuni ale lucrărilor sale care încep să se 
apropie foarte mult de substanţa originală a muzicii sale. lată că 
Enescu începe să fie înţeles, iată că Enescu este pus în contextul 
european, pe de o parte, și pe de altă parte foarte personal, foarte 
original al muzicii lui. Până si străinii încep să înţeleagă ce înseamnă 
Simfonia a III-a, ce înseamnă Suita sătească, ce înseamnă Preludiul 
la unison, chiar și lucrările de tinerețe. Dau ca exemplu Octetul. Sau, 
în cazul de care vă vorbeam, Simfonia concertantă pentru violoncel, 
care este într-adevăr o simfonie cu violoncel obligat, si mult mai putin 
un concert. Dar tocmai prin simfonismul acestei lucrări transpare 
limbajul enescian caracteristic, evident încă din Poema Română! Bun, 
într-o formă cvasi-naivă, la 16-17 ani, și cu totul altceva după 
opusurile 7, 8, 10! Dixtuorul, bunăoară, care este extrem de 
românesc, domnule! Nimeni nu ar fi putut să scrie o astfel de muzică 
în Europa! Si vorbim de abia despre opusul cu numărul 10. Cele două 
Interludii pentru coarde, opus 12, iar, lucrări foarte rar cântate și foarte 
putin înțelese! Acestea au valoare tocmai prin originalitate, prin 
unicitatea limbajului și a teritoriului de unde provine Enescu. Este prea 
europenizat, i se descoperă prea putin rădăcina absolut originală. Prin 
asta Enescu este original, nu că ar fi scris altă orchestrație decât a lui 
Richard Strauss sau Mahler. Orchestratia lui Enescu se apropie foarte 
mult de a lui Richard Strauss si Mahler, dar esenţa lui muzicală este 
românească. Nu orchestratia asigură autenticitatea sau originalitatea 
unui compozitor, ci fenomenul unic de comunicare, de proveniență, de 
tentă, de culoare personală a muzicii. Ea poate fi scrisă pentru pian, 
pentru vioară, pentru orchestră, pentru voce, pentru orice.! 


4. Capodopere interpretative 


După cum reiese din cronicile analitice semnate de critici 
români importanţi cum au fost Ada Brumaru, Alfred Hoffman, Liliana 
Gherman, Luminiţa Vartolomei, după cum am înţeles si am simţit din 
auditia concertelor, a înregistrărilor, din succesiunea ideilor expuse 
spontan cu claritate, calitate intelectuală și frumusețe temperată a 
rostirii, de parcă expozeul ar fi fost șlefuit anterior în pagini de text — în 


1 Op. cit., 2022 

nenumărate momente din cariera sa de dirijor Cristian Mandeal a 
atins dimensiunile interpretărilor excepționale, care, vorba Luminitei 
Vartolomei, „au tocit cuvintele”. Cu siguranţă, conștiința valorii proprii, 
multumirea de a fi ajuns deparie pe calea apropierii de vrerea, de 
climatul afectiv-spiritual al compozitorilor formează acordul fin cu 
modestia ce nu i s-a pierdut, cu siguranța motivelor de a continua 
șlefuirea substanţei sonore la redeschiderea partiturilor stiute. De 
aceea, sunt sigur că titlul capitolului abia început i se va părea 
maestrului Cristian Mandeal exagerat. Însă numărul admirabil de 
mare al versiuni-lor interpretative performante pe care le-a semnat în 
țară și peste hotare mi-a argumentat acest „generic” de episod. Din 
lista ce s-ar întinde pe o pagină întreagă selectez doar simfoniile de 
Beethoven, Brahms (inclusiv Recviemul), Ceaikovski, Bruckner, 
lucrările orchestrale de Richard Strauss, Bartók, Prokofiev, Rogalski, 
Silvestri, Bretan, Bentoiu, Enescu (inclusiv opera Oedip în versiunile 
din România și de la Edinburgh din 2002). 


5. Afinitati. Prietenii 


Un capitol semnificativ în sensul potrivirilor umane și artistice 
ale lui Cristian Mandeal cu importanţi muzicieni români ar include 
referiri detaliate la relaţiile cu Radu Lupu și Camil Marinescu. Prietenia 
frumoasă începută în adolescenţă, imensul respect pe care și l-au 
purtat o viata au avut două efecte importante: admiraţia pentru arta 
interpretativă apropiată de geniu a lui Radu Lupu l-a determinat pe 
Cristian Mandeal să renunţe la cariera pianistică spre a se dedica 
orchestrei ca dirijor. Evocând etape ale devenirii uman-muzicale 
comune, maestrul Mandeal a rostit, așa cum îi este obiceiul, cuvinte 
deplin semnificative, emotionante, supra-admirative despre prietenul 
său. Reproduc numai impresiile sale despre pianistul Radu Lupu: 

Partea extraordinară, unică a lui Radu a fost paleta infinită de 
dinamică, de la nuanța de mezzoforte în jos, până la infinit! Cand 
exista un adevărat forte sau fortissimo, contrastul, explozia erau 
devastatoare. După ce ai ascultat indiferent ce în interpretarea lui 
Radu, aproape că nu mai poți să asculti acea lucrare sau orice altceva 
cu alt pianist, oricât de mare ar fi. Te raportezi mereu la modelul său. 
Eu nu pot să mai ascult Fantezia pentru două piane în fa diez minor 
de Schubert după ce o ascult cu Radu Lupu și Murray Perahia! Sau 
Intermezzi-ile opus 117, 118 si 119 de Brahms, Impromtu-urile de 
Schubert, nu mai pot asculta concertele de Mozart decit așa cum au 
fost cântate de Radu! Pentru mine este un model suprem a ceea ce a 

însemnat ca muzician, filozof, profund investigator de sensuri 
ascunse, unice, inefabile aflate în muzică!" 


Poate mai putin cunoscute, calităţile la fel de regretatului 
Camil Marinescu au fost admirabil comentate de Cristian Mandeal: 


Dirijorii de tipul lui Camil si, as îndrăzni să spun, de tipul meu, 
nu au o viaţă neaparat ușoară cu orchestrele. Există o anumită 
cerbicie, un fanatism, l-aș putea numi, si spun asta fără rușine. Camil 
cred că a fost cea mai mare pierdere a noastră în muzică în această 
perioadă pandemică. Au mai dispărut și alții, dar pierderea lui Camil 
este de neînlocuit! Am încercat să-l fac succesorul meu la Filarmonica 
„George Enescu” când eram director acolo. Îi dădeam câte trei 
concerte pe an, tin minte că i-am cedat un turneu al meu în Spania, cu 
șapte concerte în cele mai mari săli, încercând să-l introduc încet- 
încet în viata Filarmonicii, mai ales că mi-a fost elev, într-o oarecare 
măsură. Baza a avut-o si el cu maestrul Bugeanu, cum o au toți 
dirijorii generaţiei mele. Dar a studiat și cu mine, îmi era foarte drag și 
din acest punct de vedere, pentru că îl vedeam foarte asemănător cu 
mine: intransigent, fanatic până la capat.? 


Ultimele tuşe ale schiţei de portret luminează vocaţia de 
educator al orchestrei, proprie lui Cristian Mandeal. Nu a format de la 
început un ansamblu simfonic, asemeni înaintașilor Antonin Ciolan, 
lon Baciu, Ovidiu Balan — dar a continuat șlefuirea sunetului propriu 
unor colective instrumentale, imprimându-le sonoritatea, 
temperamentul, dinamismul, rafinamentul si  spectaculozitatea 
muzicală ce îl caracterizează. Datorită lui orchestrele Filarmonicilor 
din Cluj-Napoca și București, Orchestra Naţională de Tineret au ajuns 
la performanţe remarcabile, mult apreciate de critici, păstrând aceeași 
reacţie a ascultătorului care poate accede la înregistrările sale. Dar 
vocaţia formatoare a lui Cristian Mandeal nu s-a vădit numai în cazul 
orchestrelor pe care le-a condus ani la rând. Orice program realizat 
ocazional la celelalte filarmonici din tara a fost un prilej de învăţătură 
pentru orchestre, ai căror instrumentiști au simţit, au înţeles că trăiau 
momente de îmbogăţire și elevaţie a nivelulurilor muzical-artistic. 
Cuvintele ce i se adresau la final — vă mulțumim, maestre, mai veniți — 
au fost, nu odată, premiul din partea orchestrelor, meritat de Cristian 


1 Op. cit., 2022 
2 Op. cit., 2022 


98 


Revista MUZICA Nr. 6 / 2022 


Mandeal. Celălalt premiu, al publicului, acordându-i-se de fiecare 
dată, prin aplauzele puternice, îndelungi — dovadă a succesului pe 
care l-a meritat întotdeauna. 


Discografie selectivă Cristian Mandeal’ 


e Anton Bruckner — Complete Symphonies, Cluj-Napoca Philharmonic 
Orchestra (înregistrări 1984-1989), Electrecord/Tobu Recordings, 10 cas, 
2013 

e Anton Bruckner — Symphony No. 9 in D Minor, Halle Symphony 
Orchestra, Hallé Concerts Society, 2009 

e Anton Bruckner — Simfonia a Vll-a, Orchestra Radioteleviziunii din 
Slovenia, RTV SLO, Klasika, 2012 

e Johannes Brahms — Ein deutches Requiem Op. 45, “George 
Enescu” Bucharest Philharmonic Orchestra, Arte Classics, 1997. 

e Johannes Brahms — 4 Symphonies. Overtures. Haydn Variations. 
Hungarian Dances, „George Enescu” Bucharest Philharmonic Orchestra, Arte 
Nova Classics, 4 cds, 2000 

e Piotr Ilyich Tchaikovsky — Romeo and Juliet. Overture — Fantasy. 
Manfred Symphony Op. 58, Israel Northern Symphony Haifa, made in Israel 
by CDI Ltd, 2000 

e George Enescu — Symphony No. 1 Eflat major, op. 13. Suite 
d'Orchestre No. 1. Interméde Op. 12, “George Enescu” Bucharest 
Philharmonic Orchestra, Arte Nova, 1996 

e George Enescu — Rhapsody No. 2. Symphony No. 2, “George 
Enescu” Bucharest Philharmonic Orchestra, Arte Nova, 1996 

e George Enescu — Symphony No. 3 op. 21. Concert Overture op. 32, 
“George Enescu” Bucharest Philharmonic Orchestra, Arte Nova, 1996 

e George Enescu — “Oedipe”, BBC Scotish Symphony, Edinburgh 
Usher Hall, 2002, transmisiune directa Radio BBC 3, 28 septembrie 2002 

e Richard Strauss — Simfonia Alpilor, Orchestra Nationala Radio, Casa 
Radio, 2014 

e Pascal Bentoiu — Simfonia a Vl-a op. 28, „Culori”, Orchestra 
Filarmonicii din Cluj, în Pascal Bentoiu — Opt simfonii si un poem, CD 3, 
Electrecord, 2010 

e Cornel Taranu — Contemporary Music. Symphonies (Simfonia a IV-a 
“Ritornellos”), Orchestra Filarmonicii din Cluj, 2002 


1 Selecţia nu cuprinde numeroase înregistrări realizate cu soliști din România 
și de peste hotare 

e A European Rhapsody (Romanian Contemporary Music), Dan Dediu 
— Frenezia; Adrian lorgulescu — Signals, Orchestra Filarmonicii “George 
Enescu”, Bucuresti, Editura Muzicala, 2000 

e Nicolae Bretan -— Golem & Arald — Operas in one act, World 
Premiere Recordings, Orchestra Filarmonicii “Moldova”, lași, Nimbus 
Records, 1995 

e Sabin Păutza — Symphony No. 1 “In Memoriam”, “George Enescu” 
Philharmonic Orchestra, în seria Păutza — Opera Omnia, Volume one, Swift 
Music Group, 1995 

e Filarmonica „George Enescu” — Astăzi, CD aniversar — 140 de ani, 
Corul și Orchestra Simfonică, Orchestra de Cameră a Filarmonicii, Colecţiile 
Cotidianul, Simfonica Special, 2008 

e Cristian Mandeal cu Orchestra Română de Tineret în trans-european 
expres, Casa Radio, 2015 

e Orchestra Română de Tineret, Dirijor Cristian Mandeal, Enescu — 
Rogalski — Silvestri — Dumitrescu — Bartók — Dinicu, Casa Radio, 2014 


SUMMARY 


Alex Vasiliu 
Portrait: Cristian Mandeal 


Cristian Mandeal entered the history of the art of conducting in 
Romania, through his deep knowledge of the symphonic and operatic 
repertoire, establishing himself as a respectful interpreter of scores to 
which he always discovered new conceptual meanings, new 
expressive valences. In his vision, the remaining masterpieces of 
Beethoven, Brahms, Bruckner, Richard Strauss, Enescu (there are 
only a few examples) impress the audience due to the full illumination 
of the complex musical edifice, due to the dramaturgy of the sound 
flow - all converted into an attractive show, which inspires, shapes the 
spirit of the listener. Cristian Mandeal's ideas about music are 
spontaneously arranged in a substantial, fully argued speech, worthy 
of following and remembering. The present study is the immersion in 
the fascinating universe of a conductor for whom the musical scores 
completely preserve their substance. 

